6. Υπάρχουν επαρκή στοιχεία βάσει των οποίων μπορεί να καταδειχθεί η διαρκής συνάφεια των στόχων του ΜΠΠΕ με τις ανάγκες της Ευρώπης. Από την έρευνα του Ευρωβαρόμετρου 2017 σχετικά με την πολιτική προστασία προκύπτει ότι η συντριπτική πλειονότητα των Ευρωπαίων πολιτών τάσσεται υπέρ της κοινής ενωσιακής πολιτικής στον τομέα της πολιτικής προστασίας και συμφωνεί με την άποψη ότι η ΕΕ θα πρέπει να ηγείται του συντονισμού της αντιμετώπισης καταστροφών στις πληγείσες χώρες, τόσο στην Ευρώπη όσο και στον υπόλοιπο κόσμο. Σε πρόσφατα ψηφίσματα, το Ευρωπαϊκό Κοινοβούλιο ζήτησε επίσης από την Επιτροπή να στηρίξει περαιτέρω τη συνεργασία μεταξύ των ευρωπαϊκών αρχών πολιτικής προστασίας. Τα ενδιαφερόμενα μέρη που συμμετείχαν στη διαβούλευση επισήμαναν επίσης την ευελιξία του ΜΠΠΕ ως προς την ταχεία προσαρμογή και την αντιμετώπιση νεοεμφανιζόμενων κρίσεων οι οποίες δεν συνιστούν «παραδοσιακές» καταστάσεις έκτακτης ανάγκης που άπτονται της πολιτικής προστασίας (π.χ. η επιδημία του ιού έμπολα στη Δυτική Αφρική και η μεταναστευτική κρίση στην Ευρώπη). Ωστόσο, ο αυξανόμενος αριθμός και το διευρυνόμενο πεδίο εφαρμογής των κινητοποιήσεων του ΜΠΠΕ εκτός Ευρώπης εγείρει την πρόκληση της εξεύρεσης ορθής ισορροπίας μεταξύ της αποστολής του μηχανισμού ως πλαισίου αμοιβαίας συνδρομής μεταξύ των ευρωπαϊκών χωρών έπειτα από φυσικές και ανθρωπογενείς καταστροφές και της εξέλιξής του σε ένα πιο σύνθετο μέσο ικανό να αντιμετωπίσει κρίσεις πολλαπλών μορφών και παγκόσμιας εμβέλειας.

7. Ανάλυση της αποτελεσματικότητας του ΜΠΠΕ κατέδειξε ότι έχει σημειωθεί ενθαρρυντική πρόοδος σε καθέναν από τους ειδικούς στόχους. Βάσει των δεικτών που καθορίστηκαν από τη νομοθεσία και της ανατροφοδότησης που λήφθηκε από τα κύρια ενδιαφερόμενα μέρη τα οποία συμμετείχαν στη διαβούλευση, ο ΜΠΠΕ βρίσκεται σε απολύτως ικανοποιητική πορεία όσον αφορά την επίτευξη των στόχων που άπτονται του πλαισίου πρόληψης καταστροφών (στόχος 1) και της ετοιμότητας σε περίπτωση καταστροφών (στόχος 2). Σύμφωνα με τη συντριπτική πλειονότητα των ενδιαφερόμενων μερών που συμμετείχαν στη διαβούλευση, η αντιμετώπιση καταστροφών (στόχος 3) στο πλαίσιο του ΜΠΠΕ είναι έγκαιρη και αποτελεσματική. Κατά την εξωτερική αξιολόγηση επιβεβαιώθηκε ένα από τα πορίσματα της αξιολόγησης του ΜΠΠΕ που διενήργησε το ΕΕΣ καθώς διαπιστώθηκαν περιορισμοί ως προς την ύπαρξη συνεπών και αξιόπιστων ποσοτικών δεδομένων (π.χ. ταχύτητα, κόστος, εκτιμήσεις αναγκών) που να τεκμηριώνουν τις ιδιαιτέρως θετικές απόψεις των ενδιαφερόμενων μερών όσον αφορά την αντιμετώπιση καταστροφών στο πλαίσιο του ΜΠΠΕ. Τέλος, όσον αφορά την ευαισθητοποίηση του κοινού και την ετοιμότητα έναντι των καταστροφών (στόχος 4), τα ενδιαφερόμενα μέρη διατύπωσαν ελαφρώς λιγότερο ικανοποιητικές απόψεις σε σύγκριση με τους υπόλοιπους στόχους. Ως προς το σημείο αυτό, θα ήταν δύσκολο να δημιουργηθεί άμεση σύνδεση μεταξύ, αφενός, της ευαισθητοποίησης των πολιτών της Ένωσης όσον αφορά τους κινδύνους στην περιοχή τους, σύμφωνα με τον στόχο που καθορίζεται στην απόφαση, και, αφετέρου, των δραστηριοτήτων του ΜΠΠΕ. Ωστόσο, η Επιτροπή αναγνωρίζει ότι, με δεδομένο το μεταβαλλόμενο τοπίο όσον αφορά τους κινδύνους στην Ευρώπη, η ενίσχυση της δράσης που σχετίζεται με την ευαισθητοποίηση των πολιτών είναι συναφής και έγκαιρη.

8. Εν γένει, η αντίληψη που έχουν τα ενδιαφερόμενα μέρη όσον αφορά την αποδοτικότητα του ΜΠΠΕ είναι θετική. Οι δαπάνες για την αντιμετώπιση καταστάσεων έκτακτης ανάγκης και οι διοικητικές δαπάνες που συνδέονται με την εφαρμογή της απόφασης ΜΠΠΕ θεωρούνται αποδεκτές από την πλειονότητα των συμμετεχόντων κρατών. Στο πλαίσιο της εξωτερικής αξιολόγησης επιχειρήθηκε η εκπόνηση αναλύσεων δαπανών για συγκρίσιμες αποστολές αντιμετώπισης καταστροφών (π.χ. αποστολές αντιμετώπισης δασικών πυρκαγιών από αέρος, μεταφορά μονάδων και παροχή βοήθειας σε είδος κ.λπ.). Τα στοιχεία δεν μπορούν να θεωρηθούν απολύτως επαρκή για την εξαγωγή οριστικών συμπερασμάτων. Ωστόσο, αυτό επιβεβαιώνει τη σκοπιμότητα της εκπόνησης διεξοδικότερων αναλύσεων κόστους και, ενδεχομένως, του καθορισμού κριτηρίων αναφοράς (ή εύρους δαπανών) για την ανάπτυξη και τη μεταφορά της βοήθειας που παρέχεται στο πλαίσιο του ΜΠΠΕ.

9. Σύμφωνα με την εξωτερική αξιολόγηση, η εσωτερική συνοχή, δηλαδή η συνοχή εντός των διαφόρων πυλώνων του μηχανισμού, θεωρείται ικανοποιητική. Διάφορες οριζόντιες δραστηριότητες του ΜΠΠΕ (π.χ. άντληση διδαγμάτων, συμβουλευτικές αποστολές, αξιολογήσεις από ομοτίμους, ανταλλαγή εμπειρογνωμόνων κ.λπ.) παρέχουν μια ολοκληρωμένη προσέγγιση πρόληψης-ετοιμότητας-αντιμετώπισης. Η εξωτερική συνοχή, δηλαδή οι συνδέσεις μεταξύ του ΜΠΠΕ και άλλων τομέων πολιτικής της Ένωσης, έχει αυξηθεί σε σύγκριση με το προηγούμενο πλαίσιο (2007-2013). Η διαπίστωση αυτή επιβεβαιώθηκε από συνεντεύξεις που πραγματοποιήθηκαν με πολλές από τις υπηρεσίες της Επιτροπής. Η εστίαση σε ένα θεματολόγιο βάσει αποτελεσμάτων και σε ορόσημα θεωρείται ότι ευνοεί την αποτελεσματικότερη συνεργασία και κρίνεται αναγκαία η εξέταση του ενδεχόμενου ενίσχυσης των συντονιστικών μηχανισμών προκειμένου να βελτιωθούν οι συνέργειες μεταξύ των μέσων χρηματοδότησης των δραστηριοτήτων πρόληψης και ετοιμότητας, για παράδειγμα, στις χώρες ευρωπαϊκής γειτονίας και στις υποψήφιες προς ένταξη χώρες. Όσον αφορά την αντιμετώπιση καταστροφών εκτός Ευρώπης, πρέπει να εξεταστεί προσεκτικά το συγκριτικό πλεονέκτημα της επέμβασης πολιτικής προστασίας έναντι της ανθρωπιστικής βοήθειας λόγω του αυξανόμενου αριθμού των ενεργοποιήσεων του ΜΠΠΕ για την αντιμετώπιση ανθρωπιστικών και πολύπλοκων καταστάσεων έκτακτης ανάγκης. Στο ίδιο πνεύμα, θεωρείται απαραίτητη η καλύτερη διάρθρωση με άλλες εξωτερικές πολιτικές (π.χ. αναπτυξιακή βοήθεια) και εργαλεία της ΕΕ, λαμβανομένων υπόψη των αυξανόμενων επεμβάσεων του ΜΠΠΕ εκτός των συνόρων της ΕΕ (π.χ. επιδημία του ιού έμπολα, σεισμός στο Νεπάλ, μεταναστευτική κρίση), όπου οι επαναλαμβανόμενες καταστροφές ενδέχεται να αλληλεπιδρούν με άλλους παράγοντες κινδύνου, όπως οι συγκρούσεις και η αστάθεια.

10. Όσον αφορά την ύπαρξη ενιαίου ευρωπαϊκού «κόμβου» για ανταλλαγή πληροφοριών και επιχειρησιακό συντονισμό, τη θέσπιση κοινών ευρωπαϊκών προτύπων για τις ικανότητες αντιμετώπισης καταστροφών και την έκδοση κοινών κατευθυντήριων γραμμών για τις εκτιμήσεις κινδύνων, οι οποίες έχουν συμβάλει στην εκπόνηση επισκόπησης των κινδύνων εντός της ΕΕ στο πλαίσιο της νομοθεσίας για τον ΜΠΠΕ, θεωρείται ότι έχουν προσδώσει υψηλή ενωσιακή προστιθέμενη αξία στους τομείς της αντιμετώπισης, της ετοιμότητας και της πρόληψης καταστροφών, αντίστοιχα. Η αυξημένη ικανότητα και προβλεψιμότητα του ΚΣΑΕΑ που παρέχεται από τον ΜΠΠΕ με τη μορφή της «εθελοντικής δεξαμενής» δεν θα ήταν δυνατόν να επιτευχθεί χωρίς συντονισμένες προσπάθειες σε επίπεδο ΕΕ. Κατά τα επόμενα έτη, η θέσπιση δεικτών για την παρακολούθηση της αποτελεσματικότητας και της αποδοτικότητας του ΜΠΠΕ με καταλληλότερο τρόπο μπορεί να παράσχει συμπληρωματικά στοιχεία για την εκτίμηση (και την προβολή) της προστιθέμενης αξίας της δράσης σε επίπεδο ΕΕ στον τομέα της πολιτικής προστασίας.

11. Η ανταλλαγή γνώσεων, η ανταλλαγή εμπειρογνωμόνων και οι δραστηριότητες κατάρτισης θεωρούνται καίριας σημασίας για τη δημιουργία μιας κοινότητας επαγγελματιών στον τομέα της ευρωπαϊκής πολιτικής προστασίας και, εντέλει, για τη διασφάλιση της βιωσιμότητας της συμβολής του ΜΠΠΕ στην υποστήριξη ασφαλέστερων και ανθεκτικότερων κοινωνιών. Το κέντρο γνώσεων για τη διαχείριση του κινδύνου καταστροφών, ένας ηλεκτρονικός κόμβος που δημιουργήθηκε στο τέλος του 2015, παρέχει υπηρεσίες με σκοπό την προώθηση της ανταλλαγής γνώσεων και της ανάπτυξης ικανοτήτων σε όλα τα συμμετέχοντα κράτη του ΜΠΠΕ. Σε επίπεδο συστήματος, ωστόσο, πολλά ζητήματα θεωρούνται ουσιώδη για τη μελλοντική βιωσιμότητα της συμβολής του ΜΠΠΕ. Η επανεξέταση του μοντέλου χρηματοδότησης είναι αναγκαία για την εξασφάλιση της διαθεσιμότητας ικανοτήτων στην εθελοντική δεξαμενή που να είναι προσαρμοσμένες στις ανάγκες με βάση τους κινδύνους· πρέπει να δημιουργηθεί μια αποδοτική στρατηγική για την ανάπτυξη ανθρώπινων πόρων στον τομέα της ευρωπαϊκής πολιτικής προστασίας· και ο ρόλος του ιδιωτικού τομέα στην υλοποίηση των δραστηριοτήτων του ΜΠΠΕ θα πρέπει να αποσαφηνιστεί. Προκειμένου να μεγιστοποιηθεί ο αντίκτυπος των έργων πρόληψης και ετοιμότητας που χρηματοδοτούνται από τον ΜΠΠΕ, οι ανάγκες των τελικών χρηστών θα πρέπει να λαμβάνονται υπόψη κατά τον σχεδιασμό και την παρακολούθηση των έργων. Θα πρέπει να εξεταστεί περαιτέρω η αξιολόγηση του αντικτύπου τους σε πιο μακροπρόθεσμο ορίζοντα. Τέλος, αναγνωρίζοντας τη σημασία του ρόλου που διαδραματίζουν οι περιφερειακές και τοπικές αρχές στη διαχείριση των καταστροφών, το έργο του ΜΠΠΕ πρέπει να προσεγγίσει περισσότερο τους τοπικούς φορείς, υποστηρίζοντας ωστόσο πρωτίστως τον ρόλο των εθνικών αρχών πολιτικής προστασίας. Θα πρέπει επίσης να δοθεί η δέουσα προσοχή στη διασυνοριακή πρόληψη και ετοιμότητα, με την ενίσχυση της διαχείρισης των κινδύνων σε ολόκληρη την ευρωπαϊκή-εθνική-περιφερειακή-τοπική αλυσίδα.

3.Συμπεράσματα

12. Λαμβάνοντας υπόψη τα πορίσματα της έκθεσης της εξωτερικής αξιολόγησης, τη δική της αξιολόγηση των ποιοτικών και ποσοτικών στοιχείων που της διαβιβάστηκαν, καθώς και την επιχειρησιακή πείρα και τα σχετικά διδάγματα, η Επιτροπή καταλήγει στο γενικό συμπέρασμα ότι ο μηχανισμός στηρίζεται σε σταθερή βάση για την επίτευξη των ειδικών και γενικών στόχων της απόφασης. Όσον αφορά την υπό αξιολόγηση περίοδο 2014-2016, οι επιδόσεις του ΜΠΠΕ παρουσίασαν ενθαρρυντικά αποτελέσματα σε καθέναν από τους τρεις πυλώνες (πρόληψη/ετοιμότητα/αντιμετώπιση) και θεωρούνται εν γένει θετικές από τα συμμετέχοντα κράτη και τα κύρια ενδιαφερόμενα μέρη. Παράλληλα, στην αξιολόγηση επισημαίνονται επίσης διάφορες προκλήσεις οι οποίες, εάν αντιμετωπιστούν εγκαίρως, θα μπορούσαν να αυξήσουν ακόμη περισσότερο τον αντίκτυπο της δράσης που λαμβάνει στήριξη στο πλαίσιο του ΜΠΠΕ. Οι πτυχές αυτές αναδεικνύονται περαιτέρω στο συνοδευτικό έγγραφο εργασίας των υπηρεσιών της Επιτροπής, στο οποίο διατυπώνονται οι συστάσεις που συνοψίζονται κατωτέρω και αφορούν τους πυλώνες της πρόληψης, της ετοιμότητας και της αντιμετώπισης. Ένας γενικός τομέας στον οποίο διαπιστώνεται η ανάγκη βελτιώσεων είναι η ενίσχυση του πλαισίου παρακολούθησης των αποτελεσμάτων του ΜΠΠΕ, συμπεριλαμβανομένης της βελτίωσης της δυνατότητας μέτρησης μέσω του πιθανού καθορισμού ποσοτικών δεικτών και βασικών σεναρίων, προκειμένου να διευκολυνθεί η μεγαλύτερη εστίαση στον αντίκτυπο σε βάθος χρόνου.

3.1.Πρόληψη

13. Αύξηση της εστίασης των ετήσιων έργων πρόληψης (και ετοιμότητας) που χρηματοδοτεί κάθε χρόνο ο ΜΠΠΕ. Το πρόγραμμα, το οποίο εκτελείται από το 2000, έχει χρηματοδοτήσει μεγάλο αριθμό έργων, χωρίς ωστόσο να αξιοποιούνται πάντα τα αποτελέσματά τους. Δεδομένου του σχετικά μικρού μεγέθους της χρηματοδότησης (κατά την περίοδο 2014-2016 η χρηματοδότηση της ΕΕ ανήλθε κατά μέσο όρο στο ποσό των 470 000 EUR), τα έργα πρέπει να στοχεύουν στις ανάγκες των τελικών χρηστών, να ενσωματώνουν μέτρα για την κλιμάκωση των αποτελεσμάτων και να επιτυγχάνουν μεγαλύτερο αντίκτυπο. Θα πρέπει να ενισχυθεί η συνεργασία μεταξύ του ΜΠΠΕ και του θεματολογίου της ΕΕ για την προσαρμογή στην κλιματική αλλαγή.

14. Βελτίωση της διάρθρωσης των συνδέσεων μεταξύ των έργων πρόληψης (και ετοιμότητας) του ΜΠΠΕ και ευρύτερων προγραμμάτων της ΕΕ (π.χ. Ταμείο Συνοχής/Ευρωπαϊκό Ταμείο Περιφερειακής Ανάπτυξης, Ευρωπαϊκή Τράπεζα Επενδύσεων κ.λπ.), με την αξιοποίηση του έργου που ξεκίνησε με την υποστήριξη του κέντρου γνώσεων για τη διαχείριση του κινδύνου καταστροφών. Η ενίσχυση του στρατηγικού χαρακτήρα της σύνδεσης με τα εν λόγω προγράμματα θα μπορούσε να συμβάλει στη μεγιστοποίηση της αξιοποίησης των αποτελεσμάτων των έργων και στη μόχλευση πρόσθετων τεχνικών και χρηματοδοτικών πόρων για την επίτευξη σημαντικότερων αποτελεσμάτων στον τομέα της πρόληψης.

15. Ενίσχυση της σύνδεσης μεταξύ των δραστηριοτήτων πρόληψης και ετοιμότητας/αντιμετώπισης. Η σύσταση αυτή, η οποία είχε ήδη επισημανθεί το 2014 στην εκ των υστέρων αξιολόγηση του προηγούμενου μηχανισμού πολιτικής προστασίας (2007-2013), παραμένει επίκαιρη στο πλαίσιο της ενδιάμεσης αξιολόγησης του μηχανισμού για την περίοδο 2014-2020. Η ανάγκη αντιστοίχισης των ικανοτήτων αντιμετώπισης με τους μείζονες κινδύνους στην Ευρώπη και τις καταστάσεις έκτακτης ανάγκης σε παγκόσμιο επίπεδο θα αποτελέσει την κυριότερη πρόκληση για να διασφαλιστεί ότι το ΜΠΠΕ θα εξακολουθεί να ανταποκρίνεται στην αποστολή του. Στην επισκόπηση των κινδύνων στην ΕΕ («Overview of Risks in the EU») υπογραμμίστηκε ότι οι εκτιμήσεις που αφορούν το μέλλον θα πρέπει να λαμβάνουν ολοένα περισσότερο υπόψη «αναδυόμενους» κινδύνους (π.χ. κλιμακωτοί κίνδυνοι, όπως τα τεχνολογικά ατυχήματα που προκύπτουν από φυσικά συμβάντα καθώς και η απώλεια υποδομών ζωτικής σημασίας, πυρηνικά και βιομηχανικά ατυχήματα λόγω των αυξημένων κινδύνων τρομοκρατίας και επιθέσεων στον κυβερνοχώρο). Η υιοθέτηση προσέγγισης βάσει επιδόσεων για την εκτίμηση των κινδύνων θα μπορούσε να συμβάλει ώστε η δράση να μην περιορίζεται στις εκτιμώμενες υλικές ζημιές των υποδομών και να εστιάζεται στο επίπεδο των υπηρεσιών ζωτικής σημασίας που απαιτούνται έπειτα από μια καταστροφή, ενισχύοντας τον σχεδιασμό έκτακτης ανάγκης και τις επιχειρήσεις αντιμετώπισης από τις αρχές πολιτικής προστασίας.

3.2.Ετοιμότητα

16. Αναθεώρηση των στόχων της εθελοντικής δεξαμενής σε επίπεδο ικανότητας με την υιοθέτηση προσέγγισης βάσει αποδεικτικών στοιχείων. Οι στόχοι σε επίπεδο ικανότητας για τις μονάδες και τους άλλους πόρους αντιμετώπισης καθορίζονται στην εκτελεστική απόφαση για τον ΜΠΠΕ και θα πρέπει να αναθεωρούνται με βάση τους κυριότερους/κρίσιμους κινδύνους με τους οποίους βρίσκεται αντιμέτωπη η Ευρώπη ή άλλες δικαιούχες χώρες και να ιεραρχούνται αναλόγως κατά προτεραιότητα. Θα απαιτηθεί ενδεχομένως να καθοριστούν στόχοι σε επίπεδο ικανότητας για διαφορετικά προφίλ μεμονωμένων εμπειρογνωμόνων (οι οποίοι δεν καθορίζονται επί του παρόντος στην απόφαση), προκειμένου να χαρτογραφηθούν σαφέστερα οι τεχνικοί πόροι και οι ελλείψεις στην Ευρώπη. Η διεξαγωγή στενότερου διαλόγου με τα συμμετέχοντα κράτη είναι κρίσιμης σημασίας για τη συνεκτίμηση όλων των εθνικών ικανοτήτων, συμπεριλαμβανομένων των ικανοτήτων που δεν έχουν καταχωριστεί στην εθελοντική δεξαμενή αλλά μπορούν ωστόσο να αναπτυχθούν μέσω του ΜΠΠΕ. Ομοίως, η χωρική κατανομή των (φυσικών και ανθρωπογενών) κινδύνων σε ολόκληρη την Ευρώπη, και πέραν αυτής, θα πρέπει να αξιοποιείται για τη γεωγραφική κατανομή ορισμένων ικανοτήτων αντιμετώπισης, διασφαλίζοντας παράλληλα την ικανότητα παροχής επαρκούς βοήθειας υπό την αιγίδα του ΜΠΠΕ όπου προκύπτει ανάγκη.

17. Επαναξιολόγηση του συστήματος κινήτρων για τη συγκέντρωση πόρων στην εθελοντική δεξαμενή βάσει των σχετικών διδαγμάτων και άλλων γνώσεων που αντλούνται από τις επιχειρήσεις. Το επίπεδο συγχρηματοδότησης για την ανάπτυξη των ικανοτήτων της εθελοντικής δεξαμενής ή για την κινητοποίηση αποθεματικών ικανοτήτων (ειδικότερα εκτός ΕΕ), η παροχή στήριξης σε πολυεθνικές μονάδες και ικανότητες αντιμετώπισης, η ασφαλιστική κάλυψη υγείας και αστικής ευθύνης για τους εμπειρογνώμονες που χρησιμοποιούνται συγκαταλέγονται, μεταξύ άλλων, στα κίνητρα που απαιτούνται για την ενίσχυση της ικανότητας αντιμετώπισης καταστροφών του ΜΠΠΕ. Περαιτέρω βελτιώσεις απαιτούνται επίσης ως προς τον διοικητικό φόρτο που συνεπάγεται η καταχώριση και πιστοποίηση μονάδων, παρότι η Επιτροπή αντιμετωπίζει το συγκεκριμένο ζήτημα με την εφαρμογή πιο εξορθολογισμένης και συνεκτικής διαδικασίας σχεδιασμού για τις ασκήσεις, την πιστοποίηση και την καταχώριση πόρων στην εθελοντική δεξαμενή.

18. Ανάπτυξη αποδοτικότερης προσέγγισης που θα βασίζεται περισσότερο στις ανάγκες για τα προγράμματα κατάρτισης και ασκήσεων. Η μετατόπιση της εστίασης της κατάρτισης από τα αποτελέσματα (δηλαδή τον αριθμό των καταρτιζόμενων ατόμων) στις ικανότητες επιτρέπει την κάλυψη των αναγκών που προκύπτουν από τις επιχειρήσεις. Το ζήτημα αυτό εξετάζεται επί του παρόντος από την Επιτροπή, με την επικείμενη θέσπιση του στρατηγικού πλαισίου για την κατάρτιση και τις ασκήσεις («Strategic Framework for Training and Exercises»), το οποίο διαρθρώνεται με γνώμονα τις ικανότητες. Επιπλέον, η δημιουργία αξιόπιστου πλαισίου για την αξιολόγηση των κύκλων μαθημάτων κατάρτισης που παρέχονται, καθώς και των καταρτιζόμενων ατόμων, θεωρείται προτεραιότητα για την κάλυψη των επιτόπιων αναγκών με τους βέλτιστους διαθέσιμους τεχνικούς πόρους. Παρόμοιες εκτιμήσεις διατυπώθηκαν και για τις ασκήσεις. Επιπροσθέτως, η εξέταση διαφόρων μοντέλων υλοποίησης για τα μαθήματα «βασικής» κατάρτισης στο πλαίσιο του ΜΠΠΕ, όπως το εισαγωγικό μάθημα σχετικά με τον μηχανισμό πολιτικής προστασίας της Ένωσης που απευθύνεται σε ευρύτερο κοινό και η κατάρτιση εξειδικευμένου/ανώτερου επιπέδου (π.χ. κατάρτιση για τη συμμετοχή σε αποστολές, αξιολογήσεις, ιατρικές ομάδες κ.λπ.), τα οποία παρέχονται σε σαφώς προσδιορισμένες ομάδες εμπειρογνωμόνων, θα μπορούσε να συμβάλει στη βελτιστοποίηση των πόρων. Τέλος, στο στρατηγικό πλαίσιο για την κατάρτιση και τις ασκήσεις θα πρέπει να λαμβάνονται επίσης υπόψη οι ανάγκες που προκύπτουν λόγω αναδυόμενων και μεταβαλλόμενων απειλών, όπως οι χημικοί, βιολογικοί, ραδιολογικοί και πυρηνικοί (ΧΒΡΠ) κίνδυνοι και οι κίνδυνοι για τις υποδομές ζωτικής σημασίας ή οι τρομοκρατικές επιθέσεις, ενώ παράλληλα θα πρέπει να αποφεύγονται αλληλεπικαλύψεις με υφιστάμενες πρωτοβουλίες κατάρτισης που λαμβάνουν στήριξη από την ΕΕ.

19. Επέκταση της πλευράς του τελικού χρήστη των διακρατικών πλατφορμών των συστημάτων έγκαιρης προειδοποίησης, όπως το ευρωπαϊκό σύστημα πληροφόρησης για τις δασικές πυρκαγιές (EFFIS) και το ευρωπαϊκό σύστημα προειδοποίησης για τις πλημμύρες (EFAS). Τα εν λόγω συστήματα προσδίδουν πολύ υψηλή ενωσιακή προστιθέμενη αξία με την ενοποίηση των εθνικών δεδομένων σε εργαλεία πρόβλεψης ευρωπαϊκής κλίμακας τα οποία παρέχουν στήριξη στη διαδικασία λήψης αποφάσεων από τους διαχειριστές καταστάσεων έκτακτης ανάγκης, τόσο στο ΚΣΑΕΑ όσο και στα συμμετέχοντα κράτη. Η ανάπτυξη της κοινότητας τελικών χρηστών θα συμβάλει στην ολοκλήρωση της τεχνολογικής πλατφόρμας, παρέχοντας στους εμπειρογνώμονες των συμμετεχόντων κρατών τη δυνατότητα να αξιολογούν τις επιδόσεις των συστημάτων έγκαιρης προειδοποίησης και των επιχειρήσεων αντιμετώπισης καταστροφών με στόχο τη βελτίωση της πρακτικής. Η εξέλιξη αυτή θα μπορούσε να αυξήσει τη συνάφεια των εργαλείων για όλες τις χώρες εντός Ευρώπης, ανεξάρτητα από το επίπεδο ετοιμότητάς τους.

3.3.Αντιμετώπιση

20. Προώθηση συνεπούς συλλογής ποσοτικών δεδομένων και εκπόνηση συστηματικής ανάλυσης των αποστολών αντιμετώπισης, με σκοπό τη βελτίωση των μελλοντικών επιδόσεων. Με τον τρόπο αυτό θα μπορούσε να διευκολυνθεί η θέσπιση βασικών σεναρίων/κριτηρίων αναφοράς (χαμηλότερα/υψηλότερα όρια ή εύρος) για την ταχύτητα και το κόστος, ώστε να παρέχεται η δυνατότητα συγκρίσεων μεταξύ των περιπτώσεων αντιμετώπισης καταστάσεων έκτακτης ανάγκης και να εξασφαλίζεται η συμβολή στη βελτίωση της αποδοτικότητας των αποστολών αντιμετώπισης καταστροφών. Οι εκτιμήσεις των αναγκών που περιλαμβάνονται στα αιτήματα παροχής βοήθειας πρέπει επίσης να καθίστανται διαθέσιμες σε τακτική βάση και να παρέχονται σε πιο τυποποιημένη μορφή.

21. Εξέταση του ενδεχόμενου προκαταρκτικής αποστολής μικρής ομάδας ΜΠΠΕ πριν από την επίσημη ενεργοποίηση του ΜΠΠΕ σε περιπτώσεις επικείμενων καταστροφών (π.χ. κυκλώνες, πλημμύρες ποταμών κ.λπ.). Με τον τρόπο αυτό θα μπορούσε να διευκολυνθεί η καλύτερη κατανόηση των επιτόπιων αναγκών και να πραγματοποιείται προετοιμασία της επακόλουθης ανάπτυξης της ομάδας πολιτικής προστασίας της ΕΕ, αυξάνοντας έτσι την ταχύτητα και την αποτελεσματικότητα της αντιμετώπισης καταστροφών στο πλαίσιο του ΜΠΠΕ.